הקרייזלר אקו-וויאג'ר המרשים למראה הוא אחד משלושה כלי רכב שהקבוצה תציג בתערוכת דטרויט (ראה דודג' וג'יפ). בניגוד לציפיות משמו, האקו-וויאג'ר איננו מוביל נוסעים קלאסי ולמעשה הוא מסוגל להוביל ארבעה נוסעים בלבד. למרות נתון אורך מגודל למדי של 485.6 ס''מ (ארוך מהוויאג'ר הנוכחי בחמישה ס''מ). הוא צר ובעיקר נמוך יותר – רוחבו 191.5 ס''מ וגובהו 161 ס''מ. את האנרגיה מספק שילוב של סוללת לתיום ותא דלק, שאוגרים מספיק אנרגיה כדי להניע את המנוע, בהספק 200 קילו-וואט (כ-270 כ''ס), למרחק של כ-480 ק''מ. אם תשתמשו בסוללה יתקצר הטווח לכ-64 ק''מ בלבד. הרעיון דומה בעיקרון לפתרונות שהציעו GM ב-וולט ו-וולוו בריצ'ארג' – נסיעה חשמלית בלבד ביום יום, עם גיבוי של מקור כח (תא דלק או מנוע בעירה פנימית) לפעמים בהם נוסעים לטייל או לבקר את הדודה הרחוקה. בנושא הביצועים נציין שהתאוצה ל-100 קמ''ש מתבצעת בתוך שמונה שניות זריזות למדי.